**NARAVOSLOVNI DAN: HERBARIJ**

**VODILO ZA UČITELJE**

I. del

**Naravoslovni dan:** HERBARIJ

**Predmet:** Naravoslovje

**Starost učencev:** 6. r.

**Trajanje:** 5 PU

**Splošni cilji pri predmetu Naravoslovje:**

* uporaba osnovnega strokovnega izrazoslovja pri opisovanju predmetov, pojavov, procesov in zakonitosti,
* načrtno opazovanje in uporaba opažanj/meritev kot vira podatkov,
* vrednotenje in interpretacija ter povezovanje informacij in podatkov,
* uporaba informacijsko-komunikacijske tehnologije (IKT) za zbiranje, shranjevanje, iskanje in predstavljanje informacij,
* navajanje na izbiro in uporabo primerne in varne opreme ter obvladovanje veščin terenskega in laboratorijskega dela,
* oblikovanje pozitivnega in odgovornega odnosa do narave ter spoštovanja do vseh oblik življenja.

**Operativni cilji za 6.r** (naravoslovje - živa narava)

Učenec:

* spozna in uporabi osnovna merila za razvrščanje rastlin,
* spozna podobnosti in razlike med semenkami,
* spozna osnovno zgradbo cveta.

**Oblike dela:** individualno delo

**Metode dela:** metoda dela s slikami, metoda dela s tekstom, metoda dela z določevalnimi ključi, metoda opazovanja, praktično delo, terensko delo, metoda dela z IKT (mobilni telefon, računalnik)

**Medpredmetnost:** likovna vzgoja, športna vzgoja, računalništvo.

**Literatura:**

* Martinčič A., et al., Mala flora Slovenije, Ljubljana: Tehnična založba Slovenije,1999
* Aichele d., Golte-Bechtle M., Kaj neki tu cveti, Ljubljana, Založba Narava, 2011
* Godec G., Grubelnik L., Glažar S., Naravoslovje 6, i-učbenik za naravoslovje v 6. razredu OŠ, Zavod za šolstvo: <https://eucbeniki.sio.si/nar6/1547/index1.html>

II. del

**PREVERJANJE OPRAVLJENEGA DELA UČENCA**

Učenec po navodilu samostojno izvede naravoslovni dan na temo Herbarij (navodila za učenca so v ppt).

Učitelj preveri opravljeno delo učenca tako, da preveri fotografije odgovorov/zapiskov in izdelkov učenca, ki mu jih **učenec pošlje po e-pošti ali MMS** po opravljenem dnevu dejavnosti.

V nadaljevanju so zapisani *pričakovani zapiski/odgovori oziroma izdelki* pri posameznih nalogah.

1. **Naloga**

**Navodila za učenca:**

V zvezek napiši, katere oblike listov poznamo (3).

Za vsako obliko nariši skico.

***Pričakovan odgovor:*** *Poznamo enostavne, deljene in sestavljene liste.*

*Učenec pošlje fotografijo odgovora in skic listov v zvezku.*

1. **Naloga**

**Navodila za učenca:**

V zvezek za Naravoslovje napiši naslov Glavni organi rastlin.

S svinčnikom ali barvicami nariši rastlino in označi glavne rastlinske organe (pomagaš si lahko s sliko nekaj strani nazaj). Slika naj bo velika vsaj za pol strani v zvezku.

***Pričakovan odgovor:*** *Rastlino nariše v zvezek, označi dele (korenina, steblo, list, cvet) in pošlje fotografijo odgovora.*

1. **Naloga**

**Navodila za učenca:**

V zvezek napiši, kaj je herbarij.

***Pričakovan odgovor*** *(ali vsaj nekaj približnega)****:***

*Herbarij (iz latinščine herba = rastlina) je sistematično urejena zbirka posušenih rastlin oziroma rastlinskih delov. Običajno je posušen rastlinski material shranjen v papirnatih polah, obstajajo pa tudi herbariji, pri katerih so rastline konzervirane v tekočinah, na primer v etanolu. Izraz herbarij se uporablja tudi v mikologiji za zbirke gliv.*

*Učenec pošlje fotografijo odgovora.*

1. **Naloga**

**Navodilo za učenca:**

Izdelaj herbarij iz 5 cvetočih rastlin.

*Pošlje fotografijo vseh strani izdelanega herbarija.*

1. **Naloga**

**Navodilo za učenca:**

Izberi si eno od rastlin iz herbarija in na listu zraven rastline označi in napiši glavne organe te rastline.

*Med fotografijami strani herbarija mora biti tudi ena taka, kjer je učenec označil glavne organe rastlin.*

**Če je učenec poslal vse zgoraj naštete fotografije, je vse aktivnosti opravil**.

*Pripravili: učitelji in vodja CŠOD Vojsko*

*Vojsko, 17.4.2020*